LOT omandas osaluse OÜ-s Regional Jet
Poola rahvuslik lennufirma LOT Polish Airlines omandas 49% OÜ Regional Jet osakapitalist, mis seni kuulus täielikult NORDICA kaubamärgi all tegutsevale Eesti rahvuslikule lennufirmale AS Nordic Aviation Group. TRINITI tehingumeeskond nõustas Nordicat osade ostu-müügilepingu läbirääkimistel, koondumise kontrolli protseduuride läbiviimisel ning tehingu teostamisel.
Eesti ja Poola lennuettevõtted Nordica ja LOT Polish Airlines alustasid strateegilist koostööd juba eelmise aasta novembris. Koostöö sisaldab ühist kommertsplatvormi ja piletimüügisüsteemi, samuti liinikoodide jagamist. Teisalt, pakub Nordica LOTile oma teenuseid regionaalsete lendude tõhusamal opereerimisel ja esimeseks uueks liiniks, mille teenindamist Nordica lähikuudel alustab, on Stockholm-Varssavi. Lennuteenuste ekspordi suurenemisel lisandub lähema aasta jooksul Nordica lennukiparki kolm lennukit ja luuakse üle 70 uue töökoha.
Strateegilise koostöö ühe olulise osana omandaski LOT käesoleva aasta veebruaris 49% Nordica tütarfirmast Regional Jet OÜ, mis pakub nii oma osanikele kui teistele klientidele kuluefektiivset kommertsplatvormi teenust. Nordica juhatuse esimehe Jaan Tamme kinnitusel jätkab ettevõte lendamist peamiselt koostööpartneriks oleva Poola lennufirma LOT koodi all, lojaalsusprogrammiga Miles & More ning lennufirmade liiduga Star Alliance Nordica esialgu liituda ei kavatse, ehkki Nordica lendudel saavad reisijad teenida Eurobonus punkte. Tamme kinnitusel opereerib Nordica juba praegu ka läbi oma tütarfirma Regional Jet lennuettevõtja sertifikaadi ehk AOC alt, samuti omab Regional Jet ka IATA-koodi EE ning rahvusvaheliselt tunnustatud IOSA ohutussertifikaati.
Veebruaris 2017 teenindas Nordica koostöös oma strateegilise partneri, Poola riikliku lennufirma LOT Polish Airlines’iga 32 000 reisijat, mis on 70 protsenti rohkem kui veebruarikuus aasta tagasi. 2016. aasta esimese üheksa kuuga eksportis Nordica oma teenuseid 4,7 miljoni euro eest, plaanide kohaselt kasvab ekspordile suundatud lendude arv käesoleval aastal üle 150%.
LOT on kasumlik lennukompanii, mis läbis 2016. aastal edukalt ümberkorraldused ning tänu sellele näitab nüüd dünaamilist arengut. Tänavu on LOT-i liinivõrgustikku lisandunud 25 uut sihtkohta, sealhulgas kaks uut kaugliini Tokyosse ja Seouli, mis teeb LOTist Euroopa kiiremini laieneva traditsioonilise lennukompanii.